**KARSKUSE KANGUS**

**TEGELASED:**

ARMILDA (käbe ja käre keskealine vanapiiga)

GUSTAV (pisut unistav, aga muidu kohusetundlik maale suvitama tulnud linnasaks)

JÜRI ( Vähese jutu, aga kõva ütlemisega)

MALLE (suure suuga lubaja)

Tuleb Armilda, koob/heegeldab vms. Gustav närib heinakõrt ja nuusutab lõhnu.

GUSTAV: Jaa, ilus on see Eestimaa suvi.

ARMILDA: Ilus muidugi, miks ta siis ilus ei ole, ainult et ilm on viletsavõitu.

GUSTAV: Jah, ilm on ka väga ilus. Ütlemata tore päev ühe suvise vabaõhuürituse tarvis.

ARMILDA: Miks ta siis tore ei ole, ainult et pärast on kõik kohad jälle neid joodikuid täis.

GUSTAV: Mispärast siis joodikuid? Kas teil siis karskusseltsi ei olegi? Linnas on küll neid lausa mitu ja nende peod on väga viisakad. Ei mingit purjutamist, ei mingeid joodikuid.

ARMILDA: Tõesti? Ja teie, härra Gustav, olete ka seal seltsis?

GUSTAV: Mina olen isegi ühe seltsi asutajaliige, preili Armilda.

ARMILDA: Palun asutage meile ka üks karskusselts. Poisid lähevad täiesti pööraseks kui nad natukene rohkem kui natuke koduõlut pruugivad.

GUSTAV: Miks ka mitte, preili. Ainult, et üksi ma seda teha ei saa.

ARMILDA: Aga minuga koos?

GUSTAV: Teiega koos, jah, muidugi, aga liikmeid peab juurde võtma. Alles siis omab see tõelist mõjujõudu ning kandepinda.

ARMILDA: Aga mida siis teha?

GUSTAV: Ma arvan, et tuleb teha üks korralik asutamispidu – koos eeskava ning pillimeestega, et rahvas kuuleks ja näeks. Ja siis sellel peol saavad nad astudagi seltsi liikmeks. Enesestmõistetav, et kangemat kraami kui kali sel peol ei pruugita.

ARMILDA: Küll on kena, et teie, härra Gustav, nii tark mees olete. Jüri – kuule Jüri!

JÜRI: Noh, mis nüüd? Mis sa kisad nagu oleks vankri vahele kinni jäänud!

ARMILDA: Meie asutame karskusseltsi ja sina tuled ka liikmeks.

JÜRI: Ei minul ole vaja seltsida. Mul on naine olemas.

GUSTAV: Härra Jüri, ega see ole siis naisevõtmise jaoks, kuigi – kui asjad jutti lähevad siis tõepoolest, nii mõnigi kord võib juhtuda, et seltsiliikmed omavahel sobivad ja hakkavad abieluvankrit vedama.

JÜRI: Ma ütlesin, mul on naine olemas ja mul pole aega teiega plärada, vaja laadalt üht-teist veel osta ja siis tagasi heinale minna. Mul õllelaar ka hakkamas, pärast sauna hea peale rüübata.

ARMILDA: Kas kuulete, härra Gustav. Muudkui õlu – muud neil meeles pole ja siis teevad seatempe. Hulluks ajab.

JÜRI: Mis sinul minu õllega asja. Ära joo, kui ei taha ja ega ma sinu õue peale kaklema tule.

ARMILDA: See veel puuduks. Aga Sina Jüri võiks sellegipoolest meie seltsi liige olla. Sind kuulavad kõik, sinu sõnal on kaalu.

MALLE: No terekest naabrimees, teie ka preili Armilda. Ja ….

GUSTAV: Gustav, Tallinnast.

ARMILDA: Meie Gustaviga asutame karskusseltsi ja korraldame peo, et oleks rohkem seltsi liikmeid ja vähem joodikuid.

MALLE: On meil siis joodikuid?

JÜRI: Kas just neid, aga nagamanne, kelle pea ja jalad juues erinevas kaares minema hakkavad, on piisavalt.

MALLE: Mis seal üldse tehakse?

GUSTAV: Seltsis me räägime alkoholismi laastavast mõjust tervisele ja korraldame koos teiste seltsidega pidusid ja spordivõistlusi ja väljasõite.

JÜRI: Mina võin inimesed teile kohale saata küll, aga mööda väljasõite mul küll aega lehvida ei ole. Töö vajab tegemist. Rääkige üliõpilastega – neid on viimasel ajal kõik kohad täis. Ajaviiteks korraldavad sääsepüüdmise ja kärbsetapuvõistlusi.

MALLE: Väga õige – mis nad logelevad, tulgu parem peole. Ja siis seltsi liikmeks. Oot-oot, ma nägin siin mingeid mustlastantsijaid – nemad paneme esinema, siis on eeskava ka kohe olemas.

GUSTAV: Mina lähen toon pliiatsi ja paberi ja teen valmis põhikirja, et seltsi liikmed saaksid end kirja panna.

JÜRI: Siis rääkige muidugi üliõpilastega. Neile meeldib kirjutada. Teised tahavad ikka tööd teha. Ma ajan teile suupistet ka kohale. Saab lõbusam.

ARMILDA: Ja mina teen kuulutusi. Panen need kohe igale poole. Meil tuleb tore pidu – eks, härra Gustav!

***MUSTLASTANTSIJAD***

ARMILDA: Nii – kõik puud on nüüd kuulutusi täis kleebitud.

GUSTAV: Olete väga tubli – siin on ka põhikiri, mille kohaselt karskusseltsi liige peab igati hea seisma selle eest, et alkoholi ei kuritarvitata.

MALLE: Nii, ma vaatasin tantsijad ka üle – natuke paljad nad ju on, aga üldiselt rahvale väga meeldisid. Tea, kus see Jüri nüüd on – lubas teine tuua ju pillimehed kohale.

ARMILDA: Kui lubas, siis toob. Mina rääkisin üliõpilastega ka – olid teised väga elevil.

MALLE: Ma rääkisin laadal olnud noorte tüdrukutega ka – lubasin neile tarku mehi. Kas niiviisi tohtis, härra Gustav?

GUSTAV: Miks ka mitte?! Mis saan mina, mees, naiste kavaluse vastu! Aga alustame iseendist – kirjutage oma nimed siia – siis oletegi meie karskusseltsi liikmed!

ARMILDA: Aga kas see nimi tuleb kirjutada täies pikkuses või piisab ainult eesnimest?

GUSTAV: Ikka täies pikkuses.

ARMILDA: Siis mul läheb aega.

JÜRI: Kuulge, selle hingepidega on nüüd nii, et see on siin korvis. Võtsin natuke värsket kalja ka. Palav hakkas. Maitske.

MALLE: Täitsa hea kraam. Tõesti hea. Ja mis siin korvis on…

(nüüd natuke mekitakse kalja ja suupisteid, tuju läheb silmnähtavalt lõbusamaks).

ARMILDA: Kuule Jüri – miks sa muigad.

JÜRI: Seda, et su põsed on na punased, tea, kas see on sest kaljast või sellest, et sa härra Gustavile nii sügavalt silma vaatad?

ARMILDA: Ma sain siin pingil heegeldades päikest.

JÜRI: Sooh. Sedaviisi.

MALLE: Jah, päike oli täna väga ere, ma ka tunnen, et paled pakitsevad.

GUSTAV: Neiud on tõesti kenad. Ja Eestimaa suvi on nii ilus. Lausa kahju, et siin nii palju alkoholi kuritarvitamist esineb.

JÜRI: Ei ole siin seda ühti. Eks ta väikses maakohas paistab rohkem välja. Ja mida hakkad keelama, see hakkab veel rohkem vohama. Aga kuidas teile mu õlle maitses?

MALLE: Õlle?

JÜRI: No neh, mis ma sest laste joogist suurtele inimestele ikka toon!

GUSTAV: (rebib põhikirja puruks) Täna me karskusseltsi ei asuta. Täna naudime Eestimaa suve.

ARMILDA: Jah, härra Gustav! Ilm on tõepoolest ilus. Ulatage palun mulle seda suupistekorvitagust…